Priekšlikums PADOMES REGULA, ar ko paredz kritērijus, kas nosaka, kad reģenerēts papīrs vairs nav atkritumi, saskaņā ar 6. panta 1. punktu Direktīvā 2008/98/EK par atkritumiem /* COM/2013/0502 final - 2013/0235 (NLE) */





PASKAIDROJUMA RAKSTS Kā noteikts 6. panta 1. punktā Direktīvā 2008/98/EK par atkritumiem, daži konkrēti atkritumi vairs nav atkritumi, tiklīdz tie ir reģenerēti un atbilst zināmiem kritērijiem, kas jāizstrādā saskaņā ar minētajā punktā paredzētajiem tiesiskajiem nosacījumiem. Saskaņā ar minētās direktīvas 6. panta 2. punktu Komisijai šādi kritēriji jānosaka konkrētiem materiāliem un tie jāpieņem, ievērojot direktīvas 39. panta 2. punktā paredzēto regulatīvo kontroles procedūru. Tādēļ Komisija iesniedza regulas projektu balsošanai komitejā, kas izveidota ar minētās direktīvas 39. pantu. Komiteja 2012. gada 9. jūlija sanāksmē nesniedza labvēlīgu atzinumu par šo regulas projektu. Galvenais šķērslis, uz ko atsaucās vairākas dalībvalstis, bija tas, ka Komisijas regulas darbības jomā ir paredzēts iekļaut daudzslāņainus materiālus, bet tādos var būt līdz 25 % nepapīra materiālu, kas, nepareizi apstrādāti, var apdraudēt vidi. Komisija to ņēma vērā; tomēr tā saglabā šo tiesību akta priekšlikumu un pārvirza to uz Padomi, jo saskaņā ar attiecīgi 3. panta 5. punktu un I pielikuma 3. iedaļu arī nepapīra frakcija ir jāreģenerē un tai jāpiemēro izsekojamības noteikumi. Tādējādi saskaņā ar procedūru, kas noteikta Lēmuma 1999/468/EK 5. panta a) punktā, Padomei iesniedz un Eiropas Parlamentam nosūta priekšlikumu Padomes regulai. 2013/0235 (NLE) Priekšlikums PADOMES REGULA, ar ko paredz kritērijus, kas nosaka, kad reģenerēts papīrs vairs nav atkritumi, saskaņā ar 6. panta 1. punktu Direktīvā 2008/98/EK par atkritumiem EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Eiropas Parlamenta un Padomes 2008. gada 19. novembra Direktīvu 2008/98/EK par atkritumiem un par dažu direktīvu atcelšanu[1] un jo īpaši tās 6. panta 2. punktu, ņemot vērā Eiropas Komisijas priekšlikumu, tā kā: (1) Novērtējot vairākas atkritumu plūsmas, var secināt, ka papīra pārstrādes tirgū būtu noderīgi izstrādāt konkrētus kritērijus, kuri ļauj noteikt, kad no atkritumiem iegūtais papīrs vairs nav atkritumi. Šo kritēriju piemērošanas rezultātā būtu jānodrošina augsts vides aizsardzības līmenis. Tiem nebūtu jāattiecas uz reģenerēta papīra klasificēšanu par atkritumiem, ko veic trešas valstis. (2) Eiropas Komisijas Kopīgā pētniecības centra ziņojumi liecina, ka attiecībā uz reģenerētu papīru, ko paredzēts izmantot par papīra rūpniecības izejvielu, pastāv gan tirgus, gan pieprasījums. Tādēļ reģenerētajam papīram vajadzētu būt pietiekami tīram sastāva ziņā un atbilst papīra rūpniecībā noteiktajiem standartiem vai specifikācijām. (3) Kritērijiem, kas nosaka, kad reģenerētais papīrs vairs nav atkritumi, būtu jānodrošina, ka reģenerācijā iegūtais papīrs atbilst papīra rūpniecības tehniskajām prasībām, spēkā esošajiem tiesību aktiem un produkcijas standartiem un ka šis papīrs kopumā nelabvēlīgi neietekmē vidi un cilvēka veselību. Eiropas Komisijas Kopīgā pētniecības centra ziņojumi liecina, ka ierosinātie kritēriji par atkritumiem, ko izmanto par reģenerācijas izejvielu, par apstrādes procesiem un paņēmieniem, kā arī par reģenerēto papīru atbilst šiem mērķiem, un papīram, kas saražots saskaņā ar tiem, vajadzētu būt bez bīstamām īpašībām un saturēt pietiekami maz nepapīra komponentu. (4) Lai nodrošinātu atbilstību kritērijiem, ir lietderīgi paredzēt, ka jāsniedz informācija par reģenerēto papīru, kas vairs nav atkritumi, un jāizveido vadības sistēma. (5) Lai tirgus dalībnieki varētu pielāgoties to kritēriju ievērošanai, kas nosaka, kad reģenerētais papīrs vairs nav atkritumi, ir lietderīgi paredzēt samērīgi ilgu laikposmu pirms šīs regulas piemērošanas. (6) Lai nodrošinātu faktisku papīra pārstrādi un nepapīra materiālu reģenerāciju, būtu atsevišķi jānosaka atkritumu stadijas beigu kritēriji vairākmateriālu papīram, kurā ir daudz nepapīra komponentu. (7) Ar Direktīvas 2008/98/EK 39. pantu izveidotā komiteja nav sniegusi atzinumu par šajā regulā paredzētajiem pasākumiem, tāpēc Komisija iesniedza Padomei priekšlikumu par minētajiem pasākumiem un nosūtīja to Eiropas Parlamentam, IR PIEŅĒMUSI ŠO REGULU. 1. pants Priekšmets Šajā regulā paredzēti kritēriji, kas nosaka, kad reģenerēts papīrs, kuru paredzēts izmantot papīra ražošanā par papīra šķiedru, vairs nav atkritumi. 2. pants Definīcijas Šajā regulā izmanto Direktīvā 2008/98/EK noteiktās definīcijas. Papildus piemēro šādas definīcijas. 1. "Reģenerēts papīrs" ir papīrs un kartons, kas iegūts atkritumu reģenerācijā. 2. "Reģenerēts vairākmateriālu papīrs" ir reģenerēts papīrs, piemēram, iztukšotas dzērienu kārbas un daudzslāņains, pārklāts iepakojums, kas satur vairāk nekā 5 (gaissausās masas)% nepapīra materiālu, kurus nav iespējams atdalīt sausajā šķirošanā. 3. "Īpašnieks" ir fiziska vai juridiska persona, kurai pieder reģenerēts papīrs. 4. "Ražotājs" ir īpašnieks, kas — pirmo reizi kā reģenerētu papīru, kas vairs nav atkritumi, — nodod reģenerētu papīru citam īpašniekam. 5. "Importētājs" ir fiziska vai juridiska persona, kas veic uzņēmējdarbību Savienībā un Savienības muitas teritorijā ieved reģenerētu papīru, kas vairs nav atkritumi. 6. "Kvalificēti darbinieki" ir darbinieki, kuru pieredze vai apmācības līmenis ļauj viņiem adekvāti uzraudzīt un novērtēt reģenerēta papīra īpašības. 7. "Vizuāla inspekcija" ir reģenerēta papīra pārbaude, ko, izmantojot cilvēka maņas vai nespecializētas iekārtas, veic visā sūtījumā. 8. "Sūtījums" ir reģenerēta papīra partija, kuru paredzēts nogādāt no ražotāja citam īpašniekam un kura var atrasties vienā vai vairākās transporta vienībās, piemēram, konteineros. 3. pants Reģenerēta papīra kritēriji Reģenerēts papīrs vairs nav atkritumi, ja pēc tā nodošanas no ražotāja citam īpašniekam ir izpildīti visi turpmāk minētie nosacījumi. 1. Reģenerācijā iegūtais papīrs atbilst I pielikuma 1. iedaļas kritērijiem. 2. Atkritumi, ko izmanto par reģenerācijas izejvielu, atbilst I pielikuma 2. iedaļas kritērijiem. 3. Atkritumi, ko izmanto par reģenerācijas izejvielu, ir apstrādāti atbilstoši I pielikuma 3. iedaļas kritērijiem. 4. Ražotājs vai importētājs ir izpildījis 4. un 5. panta prasības. 5. Reģenerētais papīrs ir paredzēts izmantošanai papīra ražošanā par papīra šķiedru. Nepapīra materiāli vairākmateriālu papīra sūtījumos turklāt ir paredzēti reģenerācijai. 4. pants Atbilstības apliecinājums 6. Ražotājs vai importētājs par katru reģenerēta papīra sūtījumu izdod atbilstības apliecinājumu, kas atbilst II pielikumā pievienotajam paraugam. 7. Ražotājs vai importētājs šo atbilstības apliecinājumu nosūta nākamajam reģenerētā papīra sūtījuma īpašniekam. Ražotājs vai importētājs glabā atbilstības apliecinājuma kopiju vismaz vienu gadu no tā izdošanas dienas un pēc pieprasījuma dara to pieejamu kompetentajām iestādēm. 8. Atbilstības apliecinājums var būt elektroniskā formā. 5. pants Vadības sistēma 1. Ražotājs ievieš vadības sistēmu, kas ir piemērota, lai pierādītu atbilstību 3. pantā minētajiem kritērijiem. 2. Vadības sistēma ietver dokumentētu procedūru kopumu par katru no šādiem aspektiem: (a) reģenerācijā iegūtā papīra kvalitātes uzraudzība, kā noteikts I pielikuma 1. iedaļā (tostarp paraugu ņemšana un analīze); (b) par reģenerācijas izejvielu izmantoto atkritumu pieņemamības kontrole, kā noteikts I pielikuma 2. iedaļā; (c) I pielikuma 3. iedaļā aprakstīto apstrādes procesu un paņēmienu uzraudzība; (d) vajadzības gadījumā — vairākmateriālu papīrā esošo nepapīra komponentu reģenerācijas uzraudzība, kā noteikts I pielikuma 3. iedaļā; (e) atsauksmes no klientiem par atbilstību reģenerētā papīra kvalitātes prasībām; (f) saskaņā ar a) līdz d) punktu veiktās uzraudzības rezultātu reģistrēšana; (g) vadības sistēmas pārskatīšana un pilnveidošana; (h) darbinieku apmācība. 3. Vadības sistēma turklāt paredz konkrētas uzraudzības prasības, kas attiecībā uz katru kritēriju izklāstītas I pielikumā. Jo īpaši attiecībā uz vairākmateriālu papīru ražotājs vismaz trīs gadus un tik ilgi, līdz ir reģenerēti visi vairākmateriālu papīra komponenti, glabā datus par nākamo īpašnieku identitāti un par nodotajiem daudzumiem un pēc pieprasījuma dara tos pieejamus kompetentajām iestādēm. 4. Atbilstības novērtēšanas struktūra, kas definēta Eiropas Parlamenta un Padomes Regulā (EK) Nr. 765/2008[2] un ir akreditēta saskaņā ar minēto regulu, vai vides verificētājs, kas definēts Eiropas Parlamenta un Padomes Regulas (EK) Nr. 1221/2009[3] 2. panta 20. punkta b) apakšpunktā un ir akreditēts vai licencēts saskaņā ar minēto regulu, verificē, vai vadības sistēma atbilst šā panta prasībām. Verifikāciju veic reizi trijos gados. Pietiekama pieredze, kas vajadzīga, lai veiktu šajā regulā minēto verifikāciju, ir tikai verificētājiem ar akreditāciju vai licenci, kas pamatojas uz Eiropas Parlamenta un Padomes Regulā (EK) Nr. 1893/2006[4] noteiktajiem NACE kodiem šādās jomās: * NACE 38. kods (atkritumu savākšana, apstrāde un apglabāšana; materiālu reģenerācija) vai * NACE 17. kods (papīra un papīra izstrādājumu ražošana). 5. Importētājs no saviem piegādātājiem prasa, lai tie būtu ieviesuši vadības sistēmu, kas atbilst šā panta 1., 2. un 3. punkta prasībām un ko verificējis neatkarīgs ārējais verificētājs. Piegādātāja vadības sistēmu sertificē atbilstības novērtēšanas struktūra, kuru akreditējusi akreditācijas struktūra, ko savukārt šajā darbības jomā, veicot salīdzinošu izvērtēšanu, atzinīgi novērtējusi struktūra, kas atzīta saskaņā ar Regulas (EK) Nr. 765/2008 14. pantu, vai arī minēto sistēmu sertificē vides verificētājs, kuru akreditējusi vai licencējusi akreditācijas vai licencēšanas struktūra, kā paredzēts Regulā (EK) Nr. 1221/2009, un uz kuru turklāt attiecas prasība par salīdzinošu izvērtēšanu saskaņā ar minētās regulas 31. pantu. Verificētājiem, kuri vēlas darboties trešās valstīs, jāsaņem īpaša akreditācija vai licence saskaņā ar specifikācijām, kas noteiktas Regulā (EK) Nr. 765/2008 vai Regulā (EK) Nr. 1221/2009, kā arī Komisijas Lēmumā 2011/832/ES[5]. 6. Ražotājs pēc kompetento iestāžu pieprasījuma nodrošina tām piekļuvi vadības sistēmai. 6. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2014. gada 1. janvāra. Šī regula uzliek saistības kopumā un ir tieši piemērojama dalībvalstīs saskaņā ar Līgumiem. Briselē, Padomes vārdā — priekšsēdētājs I PIELIKUMS Reģenerēta papīra kritēriji Kritēriji || Pašuzraudzības prasības 1. iedaļa. Reģenerācijā iegūtā papīra kvalitāte 1.1 Reģenerācijā iegūtā papīra kategoriju nosaka saskaņā ar Eiropas standartu EN 643. || Kvalificēti darbinieki nosaka papīra kategoriju katrā sūtījumā. 1.2 Nepapīra komponentu īpatsvars ir 1,5 (gaissausās masas) % vai mazāks. Nepapīra komponents ir jebkurš nepapīra materiāls, kas ir reģenerētā papīra sastāvā un ko var atdalīt sausajā šķirošanā. Nepapīra komponentu piemēri ir metāli, plastmasa, stikls, tekstilizstrādājumi, zeme, smiltis, pelni, putekļi, vasks, bitumens, keramika, gumija, audums, koks un sintētiskās organiskās vielas. Papīra šķiedras ķīmiskajā sastāvā esošās minerālu pildvielas, piemēram, mālu, kaļķi un cieti, uzskata par papīra sastāvdaļām un neieskaita kā nepapīra komponentus. Vairākmateriālu papīru, kura sastāvā nepapīra komponentu īpatsvars pārsniedz 30 (gaissausās masas) %, uzskata par pilnībā sastāvošu no nepapīra komponentiem. || Kvalificēti darbinieki vizuāli inspicē katru sūtījumu. Lai kvantitatīvi novērtētu nepapīra komponentu daudzumu, ar pienācīgu regularitāti gravimetriski analizē reprezentatīvus paraugus no katras reģenerētā papīra kategorijas, un šo procedūru pārskata ikreiz, kad darbības procesā tiek ieviestas būtiskas izmaiņas. Nepapīra komponentu saturu analizē, rūpīgā vizuālā inspekcijā (pēc vajadzības) mehāniski vai manuāli atdalot materiālus un tos nosverot. Atbilstošo paraugu ņemšanas biežumu nosaka, ņemot vērā šādus faktorus: paredzamais rezultātu mainības modelis (piemēram, ko rāda vēsturiskie rezultāti); kvalitātes mainības risks, kas raksturo reģenerācijā un turpmākajā apstrādē par izejvielu izmantotos konkrētos atkritumus, piemēram, vidēji augstāks plastmasas vai stikla saturs šķirotā papīrā, kas iegūts vairākmateriālu savākšanas sistēmās; raksturīgā uzraudzības metodes precizitāte; tas, cik lielā mērā nepapīra komponentu īpatsvars pietuvinās 1,5 (gaissausās masas) % limitam. Uzraudzības regularitātes noteikšanas procesu vajadzētu dokumentēt saskaņā ar vadības sistēmu, un šai dokumentācijai vajadzētu būt pieejamai revīzijai. 1.3 Reģenerētajam papīram un tā sastāvdaļām, kā tintei un krāsvielām, nav nevienas no Direktīvas 2008/98/EK III pielikumā uzskaitītajām bīstamības īpašībām. Reģenerētais papīrs atbilst koncentrācijas limitiem, kas noteikti Komisijas Lēmumā 2000/532/EK[6], un nepārsniedz Eiropas Parlamenta un Padomes Regulas (EK) Nr. 850/2004[7] IV pielikumā noteiktos koncentrācijas limitus. || Kvalificēti darbinieki vizuāli inspicē katru sūtījumu. Ja vizuālā inspekcijā rodas aizdomas par bīstamības īpašību esību, turpina ar atbilstošiem uzraudzības pasākumiem, piemēram, ar paraugu ņemšanu un testēšanu. Darbinieki ir apmācīti jautājumos par bīstamības īpašībām, kas var būt saistītas ar reģenerētu papīru, un kā atpazīt materiālu komponentus vai iezīmes, kas uzrāda bīstamības īpašības. Bīstamo materiālu esības noteikšanas procedūru dokumentē saskaņā ar vadības sistēmu. 1.4 Reģenerētais papīrs nedrīkst saturēt absorbētu eļļu, šķīdinātājus, krāsu, ūdeni un/vai taukus saturošus pārtikas produktus, kas ir konstatējami vizuālā inspekcijā. || Kvalificēti darbinieki vizuāli inspicē katru sūtījumu. Ja vizuālā inspekcijā konstatē šķidruma (izņemot ūdeni) absorbciju, kas var izraisīt, piemēram, pelējuma vai smakas rašanos, un ja šīs absorbcijas pazīmes ir vērā ņemamas, sūtījumu arī turpmāk uzskata par atkritumiem. Darbinieki ir apmācīti jautājumos par dažādu veidu piesārņojumu, kas var būt saistīts ar reģenerētu papīru, un kā atpazīt materiālu komponentus vai iezīmes, kas uzrāda piesārņojumu. Piesārņojuma esības noteikšanas procedūru dokumentē saskaņā ar vadības sistēmu. 2. iedaļa. Atkritumi, ko izmanto par reģenerācijas izejvielu 2.1 Par izejvielu neizmanto bīstamos atkritumus, bioloģiskos atkritumus, jauktos sadzīves atkritumus, veselības aprūpes atkritumus un izlietotās personīgās higiēnas preces. || Visu saņemto un papīru saturošo atkritumu pieņemamības kontroli (vizuālā inspekcijā) veic un saistīto dokumentāciju pārbauda kvalificēti darbinieki, kas ir apmācīti, kā atpazīt papīru saturošus atkritumus, kas neatbilst šīs iedaļas kritērijiem. 3. iedaļa. Apstrādes procesi un paņēmieni 3.1 Reģenerējamo papīru atdala izcelsmes vietā vai vākšanas laikā, vai arī atkritumus, ko izmanto par izejvielu, apstrādā, lai papīru atdalītu no nepapīra komponentiem. Šādi iegūtu papīru glabā atsevišķi no pārējiem atkritumiem. 3.2 Pabeidz visu apstrādi, piemēram, šķirošanu, atdalīšanu, tīrīšanu vai klasificēšanu (izņemot ķīpu izpakošanu), kas vajadzīga, lai papīru sagatavotu tiešai izmantošanai papīra izstrādājumu ražošanā. 3.3 Atsevišķi apstrādā nepapīra materiālus no sūtījumiem, kuros ir vairāk nekā 1,5 (gaissausās masas) % vairākmateriālu papīra. Vairākmateriālu papīru veidojošos dažādos materiālus faktiski atdala vienu no otra. No vairākmateriālu papīra atdalīto papīra šķiedru izmanto papīra ražošanā. No vairākmateriālu papīra atdalītos nepapīra materiālus reģenerē. || Vairākmateriālu papīra sūtījumiem ražotājs/importētājs identificē nākamos sūtījuma īpašniekus, kā arī nodotos daudzumus, un tā turpina, līdz ir reģenerēti visi vairākmateriālu papīra materiāli. Šādu identificēšanu var veikt, izmantojot izsekojamības sistēmu. II PIELIKUMS Paziņojums par atbilstību 4. panta 1. punktā minētajiem kritērijiem, kas nosaka, kad atkritumi vairs nav atkritumi 1. || Reģenerētā papīra ražotājs/importētājs: Nosaukums: Adrese: Kontaktpersona: Tālrunis: Fakss: E-pasts: 2. || a) reģenerējamā papīra kategorija atbilstoši EN-643 standartam: b) nepapīra komponentu sastāvs, (gaissausās masas) %: c) materiāla izcelsme (atzīmēt atbilstošo): c.1) vairākmateriālu izcelsme: piemēram, nedalītā atkritumu vākšanā; c.2) vienmateriāla izcelsme: piemēram, dalītā atkritumu vākšanā. 3. || Sūtījums atbilst EN-643 standarta specifikācijām. 4. || Sūtījuma svars, kg: 5. || Šis sūtījums atbilst (regulas) 3. panta 1. līdz 3. punktā minētajiem kritērijiem. 6. || Reģenerētā papīra ražotājs izmanto vadības sistēmu, kas atbilst Regulas (ES) Nr. [...] prasībām un ko ir verificējusi akreditēta atbilstības novērtēšanas struktūra vai vides verificētājs vai — ja papīrs, kas vairs nav atkritumi, ir importēts Savienības muitas teritorijā — neatkarīgs ārējais verificētājs. 7. || Šajā sūtījumā esošais materiāls ir paredzēts vienīgi izmantošanai par papīra šķiedru papīra ražošanā un, attiecīgā gadījumā, vairākmateriālu papīrā esošo nepapīra materiālu reģenerācijai. 8. || Reģenerētā papīra ražotāja/importētāja deklarācija Apliecinu, ka iepriekš norādītā informācija, cik man zināms, ir pilnīga, patiesa un pareiza. Vārds, uzvārds: Datums: Paraksts: [1] OV L 312, 22.11.2008., 3. lpp. [2] OV L 218, 13.8.2008., 30. lpp. [3] OV L 342, 22.12.2009., 1. lpp. [4] OV L 393, 30.12.2006., 1. lpp. [5] OV L 330, 14.12.2011., 25. lpp. [6] OV L 226, 6.9.2000., 3. lpp. [7] OV L 229, 30.4.2004., 1. lpp.